3) Köznevelési és ifjúsági feladatok 
(Kulturális, Sport, Köznevelési, Egészségügyi és Szociálpolitikai Főosztály)



FOK Nonprofit Kft.: 811401

A 901/2014. (06. 30.) határozatával a Fővárosi Közgyűlés a Társaságot végelszámolás útján, jogutód nélkül megszüntette. A végelszámolás kezdő időpontja: 2015. január 1. Az 1366/2014. (11. 26.) Főv. Kgy. határozat alapján ezen a címen a kapcsolódó munkaviszonyok megszüntetése, valamint a végelszámolás költségeinek fedezete, 35.763 e Ft szerepel.


Támasz Alapítvány: 831501

A Fővárosi Közgyűlés a 899/2003. (V. 29.) számú határozata alapján kötelezettséget vállalt arra, hogy a 2003. május 13-án szolgálatteljesítés közben hősi halált halt B. József rendőr alezredes 11 és 15 éves gyermekeinek két nyelv tanulásához rendszeres támogatást nyújt 24 éves korukig.
A címen rendelkezésre álló forrás biztosítja a 24. évet be nem töltött gyermekek idegen nyelvi tanulásának költségeit. A támogatás utólagos finanszírozással, számla ellenében, a megszabott feltételek mellett történik. Az 566/2012. (IV. 25.) határozat alapján a Fővárosi Közgyűlés kötelezettséget vállalt, hogy 2013-tól 2015-ig évente 500 e Ft összeget, a 2016. évi költségvetésben 250 e Ft támogatást biztosít.


Szemünk Fénye fűtés-és világításkorszerűsítés program bérleti díja: 842301

Az Oktatási Minisztérium „Szemünk Fénye” elnevezéssel, világítási és fűtéskorszerűsítési programot indított, a megvalósítás keretszabályait a 190/2005. (IX. 17.) Kormányrendelet határozta meg.
A Szemünk Fénye Program központosított közbeszerzési eljárás keretében valósult meg, melyhez a közoktatási intézményfenntartók csatlakozhattak. A központosított közbeszerzési eljárás eredményeképpen a CAMINUS ZRt. lett a nyertes ajánlattevő.
A számítások alapján a világításkorszerűsítési program 10-15 éves, határozott időtartamú bérleti szerződés keretében valósul meg. A bérleti díj fedezete az intézményben a korszerűsítési program következtében jelentkező kiadási megtakarításból, és a megtakarításoknak a „842301 Szemünk Fénye fűtés és világításkorszerűsítési program bérleti díja” címre történő átcsoportosításával teremthető meg.
A szerződéskötéskor megállapított bérleti díjat évente a KSH által az előző évre megállapított hivatalos inflációs index mértékével növelni kell.

A címen szereplő 34 432 ezer Ft a Klebelsberg Intézményfenntartó Központhoz (továbbiakban: KLIK) tartozó szakképző intézményeket érintő bérleti díj fedezetét is tartalmazza, 7 044 ezer Ft összegben.

(2013. január 1-től a Fővárosi Önkormányzat által fenntartott nevelési-oktatási intézmények a KLIK fenntartásába kerültek. 2013. augusztus 26-án a Fővárosi Önkormányzat vagyonkezelési szerződést kötött, melyben rögzítésre került, hogy a KLIK vállalja, hogy az Önkormányzatot terhelő kötelezettségeket 2013. január 1. napi hatállyal teljes körűen átvállalja. 
A vállalkozási és bérleti szerződések szerinti fizetési kötelezettséget a szerződés háromoldalú módosításának hatályba lépéséig, a havi számlák alapján a Fővárosi Önkormányzat teljesíti a Caminus Zrt. felé a KLIK által működtetett intézmények vonatkozásában is.)




Köznevelési és kulturális feladatokhoz kapcsolódó kiadások: 887301

A címen tervezett előirányzat pedagógiai programok felülvizsgálatához szükséges szakértői vélemények beszerzésére, valamint főosztályi szinten felmerülő közigazgatási hatósági eljárási illetékek és díjak kifizetésére nyújt fedezetet.


Iskolakapun kívüli szabadidős tevékenység támogatása: 911802

A tartalék a fővárosi tulajdonú köznevelési intézmények diákjai számára szabadidős programok (táborozás, városismereti programok, sportprogramok, művészeti programok, ünnepségek, megemlékezések) szervezésére nyújt fedezetet. 
